《山寺禅者》
宋代·李复

败屋数间丛万笴，虎豹到庭门下鏁。
自种石田一饭足，与语略能言璨可。
天昏霏霏小雪堕，拾薪吹炉劝亲火。
叶藏巨栗大如拳，拨灰炮栗来馈我。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。